b'\n_START_ARTICLE_\n1993 m. Zambijos futbolo rinktin\xc4\x97s aviakatastrofa\n_START_PARAGRAPH_\n1993\xc2\xa0m. Zambijos futbolo rinktin\xc4\x97s aviakatastrofa \xc4\xafvyko 1993\xc2\xa0m. baland\xc5\xbeio 27 d., kuomet Zambijos karini\xc5\xb3 oro paj\xc4\x97g\xc5\xb3 l\xc4\x97ktuvas \xe2\x80\x9ede Havilland Canada DHC-5 Buffalo\xe2\x80\x9c nukrito \xc4\xaf Atlanto vandenyn\xc4\x85 apie 500\xc2\xa0m nuo Gabono sostin\xc4\x97s Librevilio. Dauguma l\xc4\x97ktuvo keleivi\xc5\xb3 buvo Zambijos vyr\xc5\xb3 futbolo rinktin\xc4\x97s nariai, kurie skrido \xc4\xaf Dakare vyksian\xc4\x8dias XV pasaulio futbolo \xc4\x8dempionato atrankos rungtynes su Senegalu. Visi 25 keleiviai ir 5 ekipa\xc5\xbeo nariai \xc5\xbeuvo._NEWLINE_Katastrofos prie\xc5\xbeastimi buvo \xc4\xafvardinta tai, kad kilimo metu u\xc5\xbesidegus kairiajam varikliui pilotas i\xc5\xa1jung\xc4\x97 de\xc5\xa1in\xc4\xafj\xc4\xaf. L\xc4\x97ktuvas prarado vis\xc4\x85 gali\xc4\x85, tapo nevaldomas ir nukrito \xc4\xaf vandenyn\xc4\x85. Katastrof\xc4\x85 papildomai l\xc4\x97m\xc4\x97 piloto nuovargis bei tai jog laiku neatkreipta d\xc4\x97mesio \xc4\xaf pasteb\xc4\x97tas variklio problemas bei jau anks\xc4\x8diau patikrinimo metu rastus defektus (atjungti laidai, anglies dalel\xc4\x97s tepalo filtruose, perkaitimo po\xc5\xbeymiai). Taip pat neveik\xc4\x97 (ar prastai veik\xc4\x97) apie problemas informuojan\xc4\x8dios signalin\xc4\x97s lemput\xc4\x97s piloto kabinoje ._NEWLINE_Tik per atsitiktinum\xc4\x85 nelaim\xc4\x97s i\xc5\xa1veng\xc4\x97 tuometin\xc4\x97 Zambijos futbolo \xc5\xbevaig\xc5\xbed\xc4\x97 Kalusha Bwalya, kuris tur\xc4\x97jo skristi su komandos draugais, ta\xc4\x8diau v\xc4\x97liau susitar\xc4\x97, kad \xc4\xaf Dakar\xc4\x85 atskris savaranki\xc5\xa1kai i\xc5\xa1 Nyderland\xc5\xb3, kuriuose tuomet jis \xc5\xbeaid\xc4\x97. \xc4\xae katastrof\xc4\x85 nepateko ir kitas Europoje rungtyniav\xc4\x99s Zambijos futbolininkas Charly Musonda, kuris atsisak\xc4\x97 vykti d\xc4\x97l traumos._NEWLINE_2012 m. Afrikos Taut\xc5\xb3 taur\xc4\x97s finale triumfav\xc4\x99 Zambijos futbolininkai ir pirm\xc4\x85 kart\xc4\x85 tap\xc4\x99 \xc5\xbeemyno \xc4\x8dempionais \xc5\xa1i\xc4\x85 pergal\xc4\x99 dedikavo 1993\xc2\xa0m. katastrofos aukoms.'